Μάχη του Τρικάμαρου

Η Μάχη του Τρικάμαρου έλαβε χώρα στις 15 Δεκεμβρίου 533 μεταξύ των στρατών τής Ρωμαϊκής Αυτοκρατορίας, υπό τον Βελισάριο, και τού βασιλείου των Βανδάλων, υπό τον βασιλιά Γελίμερ και τον αδελφό του Τζάζο. Ακολούθησε τη νίκη των Ρωμαίων στη Μάχη στο Δέκιμον και εξάλειψε οριστικά τη δύναμη των Βανδάλων, ολοκληρώνοντας την ανακατάληψη τής Βόρειας Αφρικής υπό τον Ρωμαίο Αυτοκράτορα Ιουστινιανό Α΄. Η κύρια σύγχρονη πηγή για τη μάχη είναι ο Προκόπιος, στο έργο Περί τού Βανδαλικού Πολέμου, ο οποίος καταλαμβάνει τα Βιβλία III και IV των μεγαλοπρεπών Πολέμων τού Ιουστινιανού.

 Το προανάκρουσμα 
Μετά τη μεγάλη νίκη των Ρωμαίων στη Μάχη στο Δέκιμον, ο Βελισάριος και ο στρατός του κατέλαβαν την Καρχηδόνα. Ο βασιλιάς των Βανδάλων Γελίμερ εγκαταστάθηκε στη Μπούλα Ρέγκια στη Νουμιδία, περίπου 150 χλμ δυτικά τής Καρχηδόνας (στα σημερινά δυτικά σύνορα τής σύγχρονης Τυνησίας). Ήξερε ότι στην τρέχουσα κατάστασή του δεν θα μπορούσε να αντιμετωπίσει τις δυνάμεις τού Βελισάριου, γι' αυτό έστειλε αγγελιοφόρους στον αδελφό του Τζάζον, ο οποίος τότε εκστράτευε στη Σαρδηνία. Όταν έλαβε το μήνυμα, ο Τζάζον ξεκίνησε την επιστροφή του στην Αφρική, για να ενωθεί με τον Γελίμερ.

Εν τω μεταξύ, ο Γελίμερ προσπάθησε επίσης να διαιρέσει τις δυνάμεις που βοηθούσαν τον Βελισάριο. Πρόσφερε αμοιβές στις τοπικές φυλές Καρχηδονίων και Βερβέρων για κάθε Ρωμαϊκό κεφάλι που μπορούσαν να φέρουν, και έστειλε πράκτορες στην Καρχηδόνα για να προσπαθήσουν να τον προδώσουν οι Ούννοι μισθοφόροι των Ρωμαίων, που ήταν ζωτικής σημασίας για την επιτυχία του στο Δέκιμον.

Ο Τζάζον και ο στρατός του ενώθηκαν με τον Γελίμερ στις αρχές Δεκεμβρίου, οπότε ο Γελίμερ ένιωσε ότι οι δυνάμεις του ήταν αρκετά ισχυρές, για να αναλάβουν την επίθεση. Με τούς δύο αδελφούς επικεφαλής τού στρατού, η δύναμη των Βανδάλων σταμάτησε καθ' οδόν προς την Καρχηδόνα, για να καταστρέψει το μεγάλο υδραγωγείο που προμήθευε την πόλη με το μεγαλύτερο μέρος τού νερού της.

Ο Βελισάριος είχε οχυρώσει την πόλη τις δώδεκα εβδομάδες από το Δέκιμον, αλλά γνώριζε για τούς πράκτορες τού Γελίμερ, έτσι δεν μπορούσε πλέον να εμπιστευτεί τούς Ούννους στις δυνάμεις του. Αντί να περιμένει μία πιθανή προδοσία κατά τη διάρκεια μίας πολιορκίας, συγκρότησε τον στρατό του και βάδισε με το ιππικό μπροστά, τούς Ρωμαίους στο κέντρο και τούς Ούννους στο πίσω μέρος τής φάλαγγας.

 Η μάχη 
Οι δύο δυνάμεις συναντήθηκαν στο Τρικάμαρον, περίπου 50 χλμ δυτικά τής Καρχηδόνας, και το Ρωμαϊκό ιππικό επιτέθηκε αμέσως στις γραμμές των Βανδάλων, ανασυντασσόμενο και επιτιθέμενο δύο ακόμη φορές. Το Ρωμαϊκό πεζικό επιτέθηκε στη συνέχεια λυσσαλέα στο πεζικό των Βανδάλων, και οι Ρωμαίοι απέκτησαν το πλεονέκτημα. Κατά τη διάρκεια τής τρίτης επίθεσης τού Ρωμαϊκού ιππικού, ο Τζάζον σκοτώθηκε σε οπτική επαφή με τον Γελίμερ. Όπως είχε συμβεί στο Δέκιμον, ο Γελίμερ έχασε το θάρρος του. Οι γραμμές των Βανδάλων άρχισαν να υποχωρούν, και σύντομα ηττήθηκαν. Ο Γελίμερ κατέφυγε πίσω στη Νουμιδία με ό,τι είχε απομείνει από τον στρατό του, έχοντας χάσει 800 άνδρες.  Ο Βελισάριος βάδισε στη συνέχεια προς την πόλη Ιππώνα Βασιλική, η οποία τού άνοιξε τις πύλες της.

 Οι συνέπειες 
Ο Γελίμερ συνειδητοποίησε ότι το βασίλειό του είχε χαθεί, και προσπάθησε να φύγει στην Ισπανία, όπου παρέμεναν ορισμένοι Βάνδαλοι, οι οποίοι δεν είχαν ακολουθήσει τις κύριες δυνάμεις, όταν πέρασαν στη Βόρεια Αφρική χρόνια νωρίτερα. Ωστόσο οι Ρωμαίοι άκουσαν για τα σχέδιά του, και τον αναχαίτισαν. Αναγκάστηκε να εγκαταλείψει τα υπάρχοντά του, και να καταφύγει στα βουνά τής Τύνιδας με τούς Βερβέρους. Την επόμενη χρονιά βρέθηκε, και περικυκλώθηκε από ρωμαϊκές δυνάμεις με επικεφαλής τον Φάρα τον Ερούλιο. Αρχικά αρνήθηκε να παραδοθεί, ακόμη και μετά τις υποσχέσεις ότι θα τού επιτρεπόταν να κυβερνήσει. Μετά από έναν ιδιαίτερα άσχημο χειμώνα, τελικά τα παράτησε, και παραδόθηκε στον Βελισάριο. Το βασίλειο των Βανδάλων τερματίστηκε, και οι επαρχίες τους στη Σαρδηνία, την Κορσική και τις Βαλεαρίδες Νήσους τέθηκαν υπό τον έλεγχο του Ιουστινιανού Α΄ ως Ρωμαϊκή Βόρεια Αφρική.

 Η σπουδαιότητα 
Ο Paul K. Davis γράφει: «με αυτή τη νίκη, οι Ρωμαίοι ανέκτησαν τον έλεγχο τής Βόρειας Αφρικής για τη Ρωμαϊκή Αυτοκρατορία. Αυτή η θέση έγινε εφαλτήριο για την επανείσοδο των Ρωμαίων στην Ιταλία, και αυτή η εισβολή επανενσωμάτωσε την περιοχή στη Ρωμαϊκή Αυτοκρατορία». .

 Πηγές 


Κατηγορία:Βανδαλικός Πόλεμος
Κατηγορία:Στρατιωτική ιστορία της Τυνησίας
Κατηγορία:Μάχες της Βυζαντινής Αυτοκρατορίας